หุ้นPTTEPพุ่ง แจกกำไร13%นักลงทุนมั่นใจ
PTTEP ฟอร์มสวยหุ้นพุ่งสวนทางลูกหุ้น 650 ล้าน เข้าซื้อขาย แจก กำไรผู้ถือหุ้นเดิมทันที 13.38%
20 ธ.ค. 2555

PTTEP ฟอร์มสวยหุ้นพุ่งสวนทางลูกหุ้น 650 ล้าน เข้าซื้อขาย แจก กำไรผู้ถือหุ้นเดิมทันที 13.38% 
บรรยากาศการลงทุนในหุ้นบริษัท ปตท.สำรวจและผลิตปิโตรเลียม (PTTEP) สดใสเมื่อวันที่ 19 ธ.ค.ที่ผ่านมา แม้ว่าหุ้นเพิ่มทุนจำนวน 650 ล้านหุ้น จะเข้าซื้อขายในตลาดหลักทรัพย์เป็นวันแรกก็ตาม โดยราคาปิดที่ระดับสูงสุดของวันที่ระดับ 161 บาท เพิ่มขึ้น 3 บาท หรือ 1.90% ท่ามกลางมูลค่าการซื้อขายมากถึง 44,673 ล้านบาท ขณะที่ผู้ถือหุ้นเดิมที่จองซื้อในราคาหุ้นละ 142 บาท ก็จะได้รับกำไรหุ้นละ 19 บาท คิดเป็นผลตอบแทน 13.38% 
น.ส.เพ็ญจันทร์ จริเกษม รองกรรมการผู้จัดการใหญ่สายการเงินและบัญชีองค์กร PTTEP กล่าวว่า ราคาหุ้นของบริษัทที่ปรับตัวเพิ่มขึ้น เนื่องจากบริษัทขายหุ้นเพิ่มทุนให้กับผู้ถือหุ้นเดิม ดังนั้นแทบจะไม่มีผลกระทบใดๆ เลย และเชื่อว่าผู้ถือหุ้นส่วนใหญ่ก็ยังคงเชื่อมั่นต่อแนวโน้มการเติบโตของบริษัท 
นอกจากนี้ การที่บริษัทประสบความสำเร็จในการเพิ่มทุน ทำให้ตลาดและนักลงทุนคลายความกังวลในเรื่องการเพิ่มทุนทันที จากก่อนหน้าที่ยอมรับว่าการเพิ่มทุนก็เป็นปัจจัยหนึ่งที่กดดันหุ้นของบริษัทอยู่
“หลังจากนี้บริษัทจะเดินหน้าลงทุนและดำเนินธุรกิจตามแผนที่วางไว้ เพื่อสร้างการเติบโตให้กับกิจการอย่างที่สัญญาไว้กับนักลงทุนและผู้ถือหุ้น” น.ส.เพ็ญจันทร์ กล่าว